Esialgsetel andmetel oli surmav vigastus tekitatud ohvitseri enda teenistusrelvaga, kuid kõigi surma asjaolude väljaselgitamiseks on alustatud kriminaalmenetlust, teatas kaitseväe peastaap.

Kolmapäeval kaitseväe keskpolügoonil juhtunud õnnetuses sai raskelt vigastada ja suri hiljem haiglas 1. jalaväebrigaadis teeninud 27-aastane nooremleitnant.

Kaitseväe peastaabi pressiesindaja, major Arvo Jõesalu ütles ERR-ile, et haavata saanud kaitseväelasele anti kohapeal esmaabi ja ta toimetati Põhja-Eesti regionaalhaiglasse. Paraku tema elu päästa ei õnnestunud.

Traagiliselt hukkunud ohvitser alustas teenistust kaitseväes ajateenijana 2014. aastal ning pärast ajateenistust ja lühikest teenimist nooremallohvitserina asus ta õppima kõrgemas sõjakoolis, mille lõpetas 2018. aastal.

Politsei on alustanud uurimist kriminaalmenetluse karistusseadustiku paragrahvi alusel, mis käsitleb surma põhjustamist ettevaatamatusest.